मधेपुरा : पप्पू यादव ने भरा पर्चा, कहा- बाहर से आए नेताओं को सबक सिखाएगी जनता  
पप्‍पू यादव ने जनता से कहा- कोसी का बेटा हूं, आशीर्वाद लेने आया हूं
मधेपुरा के रास बिहारी मंडल हाई स्कूल में सभा को संबोधित किया
मधेपुरा में जदयू के दिनेशचंद्र यादव, राजद के शरद यादव प्रत्याशी
बिहार के मधेपुरा लोकसभा क्षेत्र के सांसद और जन अधिकार पार्टी (लोकतांत्रिक) के राष्‍ट्रीय संरक्षक राजेश रंजन उर्फ पप्पू यादव ने गुरुवार को पर्चा भर दिया. इस बार वे मधेपुरा सीट पर ही अपनी पार्टी के सिंबल 'हॉकी स्टिक और बॉल' से चुनाव लड़ेंगे. नामांकन से पूर्व पप्‍पू यादव ने अपनी मां से आशीर्वाद लिया. पत्‍नी व कांग्रेस की सांसद रंजीत रंजन ने उनको तिलक लगाकर उनके चुनाव में बहुमत से जीतने की कामना की.
नामांकन के बाद सांसद पप्‍पू यादव ने कहा कि 'मैं कोसी का बेटा हूं, आशीर्वाद लेने आया हूं. पांच साल मैंने सेवा की है. इस दौरान एक–एक गली से 500 बार से ज्‍यादा गुजरा हूं. सदन से सड़क तक मधेपुरा और सहरसा की जनता के लिए संघर्ष किया है. इसलिए मुझे उम्‍मीद है कि यहां की जनता अपने बेटे को आशीर्वाद देगी और बाहर से आए लोगों को बाहर ही रखने का काम करेगी. मधेपुरा–सहरसा की जनता इतिहास लिखेगी. बाहर से आए नेताओं को जनता सबक सिखाएगी, क्‍योंकि ये नेता ऊपर से जाति–धर्म के समीकरण से चुनाव लड़ने आए हैं. लेकिन इस धरती की महान जनता इनका फुल एंड फाइनल कर देगी.'  
गौरतलब है कि मधेपुरा सीट पर एनडीए से जदयू के टिकट पर दिनेशचंद्र यादव और महागठबंधन से राजद के सिंबल पर शरद यादव चुनाव लड़ने वाले हैं. इस सीट पर इस बार त्रिकोणीय मुकाबला होगा.  
महागठबंधन के सवाल पर पप्‍पू यादव ने कहा कि 'महागठबंधन से समर्थन नहीं मिलने का मुझे कोई मलाल नहीं है. आज देश संकट के दौर से गुजर रहा है. संवैधानिक संस्‍थाओं को ध्‍वस्‍त करने की कोशिश की जा रही है. परिस्थितिवश हम जिस ताकत को हराना चाहते हैं, उसके लिए महागठबंधन से एकता की उम्‍मीद की थी. ऐसा सिर्फ मधेपुरा में ही नहीं, बल्कि देश विरोधी ताकतों के खिलाफ विभिन्‍न दल लड़ाई लड़ रहे हैं. ऐसे दलों को जनता का समर्थन है. लेकिन यहां व्‍यक्तिगत अहंकार ने महागठबंधन को कमजोर करने का काम किया है. जनता ऐसे लोगों को सबक सिखाएगी.'  
पप्‍पू यादव ने नामांकन के बाद मधेपुरा के रास बिहारी मंडल हाई स्कूल में आशीर्वाद सभा को संबोधित किया. उन्‍होंने कहा कि मधेपुरा–सहरसा की जनता उनके साथ चलेगी. उन्‍होंने कहा कि 'हम आम जन के न्‍याय के लिए लड़ते हैं. लोगों के बीच समरसता और समानता का रिश्‍ता बनाया है. हमने अस्‍पताल, रोजगार, शिक्षा, आंगनबाड़ी, लॉ एंड ऑर्डर के मुद्दे पर लड़ाई लड़ी और जेल भी गए ताकि जनता के चेहरे पर मुस्‍कुराहट आए.'

नामांकन के अवसर पर पार्टी के प्रदेश अध्यक्ष अखलाक अहमद, राष्ट्रीय उपाध्यक्ष अजय कुमार बुलगानीन, रघुपति सिंह, राष्ट्रीय प्रधान महासचिव  एजाज अहमद, राष्ट्रीय महासचिव सह प्रवक्ता प्रेमचंद सिंह सहित पार्टी के कई वरिष्ठ नेता उपस्थित थे. आशीर्वाद सभा की अध्‍यक्षता जिला अध्‍यक्ष मोहन मंडल ने की.